CELEX: C2007/170/71
Language: ro
Date: 2007-07-21 00:00:00
Title: Cauza T-195/07: Acțiune introdusă la 5 iunie 2007 — Lafarge Cement S.A./Comisia Comunităților Europene

21.7.2007   
            
            
               RO
            
            
               Jurnalul Oficial al Uniunii Europene
            
            
               C 170/37
            
         Acțiune introdusă la 5 iunie 2007 — Lafarge Cement S.A./Comisia Comunităților Europene
   (Cauza T-195/07)
   (2007/C 170/71)
   Limba de procedură: poloneza
   Părțile
   
      Reclamantă: Lafarge Cement S.A. (reprezentanți: P. K. Rosiak, radca prawny oraz și F. Puel, advokat )
   
      Pârâtă: Comisia Comunităților Europene
   Concluziile reclamantei
   
               —
            
            
               anularea deciziei Comisiei din 26 martie 2007 privind planul național de alocare a cotelor de emisie de gaze cu efect de seră, notificat de Polonia în conformitate cu Directiva 2003/87/CE a Parlamentului European și a Consiliului;
            
         
               —
            
            
               obligarea Comisiei la plata cheltuielilor de judecată.
            
         Motivele și principalele argumente
   Reclamanta solicită anularea deciziei Comisiei Europene C (2007) 1295 final din 26 martie 2007 privind planul național de alocare a cotelor de emisie de gaze cu efect de seră notificat de către Polonia în conformitate cu Directiva 2003/87/CE a Parlamentului European și a Consiliului (1) prin care Comisia a decis că anumite aspecte din planul național polonez de alocare a cotelor de emisie de CO2 pentru perioada 2008-2012, notificat Comisiei la 30 iunie 2006, nu sunt compatibile cu articolul 9 alineatele (1) și (3), articolul 10 și articolul 13 alineatul (2), precum și cu criteriile menționate în anexa III din Directiva 2003/87/CE. Decizia atacată reduce cu 26,7 % limita maximă a emisiei de dioxid de carbon pentru anii 2008-2012 în raport cu limita propusă de Polonia prin planul național de alocare a cotelor de emisie notificat Comisiei.
   În sprijinul acțiunii sale, reclamanta invocă faptul că decizia atacată a fost luată după expirarea termenului de trei luni prevăzut la articolul 9 alineatul (3) din Directiva 2003/87/CE. În consecință, reclamanta consideră că la 26 martie 2007 Comisia nu avea dreptul să ia decizia atacată sau, procedând astfel, în cel mai bun caz a încălcat o condiție esențială de procedură.
   În al doilea rând, reclamanta reproșează Comisiei faptul de a fi încălcat primul și al doilea criteriu din anexa III la Directiva 2003/87/CE, prin reducerea fără motiv a alocării cotelor de emisie elaborate de Polonia la un nivel sensibil inferior față de cel notificat inițial care era conform cu obligațiile acceptate de Polonia în temeiul Protocolului de la Kyoto.
   De asemenea, reclamanta susține că prin luarea deciziei atacate, Comisia a încălcat dispozițiile articolului 9 alineatul (3) coroborate cu articolul 11 alineatul (2) din Directiva 2003/87/CE, precum și principiul încrederii legitime și cel al cooperării, întrucât, în loc de a pune în aplicare competențele limitate care figurează la articolul 9 alineatul (3) din Directiva 2003/87/CE, aceasta a aplicat, în decizia atacată, fără a ține cont de metodologia prevăzută în PNAQ II, propria sa metodologie pentru a determina cota de emisie medie anuală maximă atribuită Poloniei și a impus-o acesteia din urmă folosindu-se fără drept de o competență conferită de directivă statului membru. Conform reclamantei, Comisia a încălcat principiul cooperării între instituțiile comunitare și organele statelor membre prin neinformarea Poloniei cu privire la aplicarea unui model economic propriu înainte de adoptarea deciziei atacate, ceea ce a privat Polonia și întreprinderile interesate de posibilitatea de a formula observații cu privire la utilitatea acestuia și eventual de a pune sub semnul întrebării datele și principiile care stau la baza deciziilor Comisiei.
   În al patrulea rând, reclamanta invocă faptul că al treilea criteriu care figurează în anexa III la Directiva 2003/87/CE a fost încălcat de Comisie prin aplicarea, în decizia atacată, a unor date perimate privind majorarea prevăzută a PNB, întemeindu-se pe date de o natură prea generală pentru a calcula indicele de emisie de CO2 și reducând în mod arbitrar nivelul anual de emisie de CO2 cu un procent suplimentar de 2,5 %.
   În sfârșit, reclamanta susține că decizia atacată nu este motivată suficient și încalcă astfel articolul 253 CE.
   
      (1)  Directiva 2003/87/CE a Parlamentului European și a Consiliului din 13 octombrie 2003 de stabilire a unui sistem de comercializare a cotelor de emisie de gaze cu efect de seră în cadrul Comunităţii și de modificare a Directivei 96/61/CE a Consiliului (JO L 275, p. 32).